Noricella oreinos

&lt;templatestyles src="Vorlog:Taxobox/style.css" /&gt;
De Noricella oreinos oda runda Ostoipn-Hoarschneck ("Ostalpen-Haarschnecke") is a Laundlunganschneck aus da Gottung Hoarschneckn ("Trochulus"), de wos zua Famülie vo de Laubschneckn (Hygromiidae) ghean. Da "Noricella oreinos" is a Endemit vo de östarreichischn Nordost-Oipm, des haaßt, es gibt des Viech nua duatn.
Uaspringlich is ois Untaoart vom "Trochulus hispidus" bzw. "gwehnlicha Hoarschneck" ("gewöhnliche Haarschnecke") beschriebm wuan, dem wos ban easchtn Hiischaun aa recht ähnlich schaut. Friacha hod ma gmaant, es gibt zwaa Untaroartn vo da "Noricella oreinos", owa de san middlaweule in zwaa separate Oatn aufgspoitn wuan. Dea Schneck lebt in offane, koide, truckane Lebmsreim in de Berg, aundascht ois wia da Großteu vo de aundan Hoarschneckn, de wos eha auf feichtlate und schottige Stön dahaam san.
Taxonomie.
De "Noricella oreinos" hot friacha zwaa Untaroartn ghobt: De "N. o. oreinos" (Wagner, 1915) dea wos in Niedaöstarreich und da Steiamoak dahaam is und de "N. o. scheerpeltzi" (Mikula, 1954), den wos nuar in Owaöstarreich gibt. Middlaweule san des zwaa vaschiedane Oartn, haaßn oiso "N. oreinos" und "N. scheerpeltzi"
De zwaa Oartn san uaspringlich ois regionale Untaoatn vom "Trochulus hispidus" beschriem wuan. Spoda san de zwaa Untaoartn vom "Trochulus hispidus" oogspeudlt wuan und auf a separate Oart zaumgfiaht wuan, und zwoa weu eahnare Hoar aundast aussschaung.
Neichare Untasuachungan, de wos auf molekularbiologische, morphologische und ökologische Anaylsn aufbaun, haum de Obspoitung bestätigt. Außadem hot ma bei de genetischn Untasuchungan aussagfundn, das de beidn zwaa recht vaschiedane mitochodriale Linian haum, aa wauns vom Kärpabau hea Iwagaungsfuaman gibt. Ma hod sie des no genaua augschat, und is draufkumma, doss de zwaa auf a aundare Goddung ois wiar "Trochulus" ghean. Außadem sans zwaa vaschiedane Oatn, weu sa si in dera Gegnd, wo s zaumkumman, net vamischn. 
Beschreiwung.
De "Noricella oreinos" kaumma vo aundare Vatreta vo dera Gottung duach seine klaan, gringlt Hoar untascheidn, wöchane 0,03-0,09mm laung san. Wia bei de restlichn Oartn aus da Gottung vo de Hoarschneckn is owar oft a so, dass bei ödare Viecha und bei laare Schoin de Hoar scho oogfoin san. De Schoin söwar is floch bis leicht kuglat und 5,4-7,5mm braad. Aundare Meakmole san growe, unreglmäßige Rippal auf da Schoin, a Schwölla mit ana zauhnänlichn Struktua in da Mindung, wöchane vo aussn göb duachschimmat. De Schwestaoart "N. scheerpeltzi" hot a floche Rinnan auf dar Untaseitn, wos de "N. oreinos" noamalaweis net hod. Es gibt owar aa - vo außn gseng -Iwagaungsfuaman zwischn de zwaa Oartn mit ana net duachgängign oda nua schwoch entwiketn Rinnan.
De growe Anatomie vo de Fuatpflaunzungsorgane is zwoar aa dera vo dan"N. scheerpeltzi" ähnlich; es gibt owa zwischn de zwaa Oartn aadeitige Untaschied in da Foitnstruktuar im Innan vom Penis.
Lebmsraum und Vabreitung.
Da "Trochulus oreinos" is auf Schutthoidn, Föswänd und alpine Wiesn dahaam; bsundast auf suichane, de wos nua luckat bewochsn san und wo in easchta Linie de Seggn "Carex firma" vuakummt Außadem kummt a nuar in da subalpinen und alpinen Stufn vua, in de Noadostoipm san des Hächn vo 1400-2300m. Da Lebmsraum vom "Trochulus oreinos" is deitlich a aundara wia dea vo de restlichn Vatreta aus dera Gottung, de wos zmeist auf feichtlate und schottige Stöön dahaam san. De Vabreitung geht vom Schnääbeag in Niedaöstarreich bis ins Höllngebirg in Owaöstarreich.. Es wiad augnumma, dass da "Trochulus oreinos" so wos wiar a alpine Ureinwohna is, dea wos de Eiszeitn auf de unvagletschatn Stöön vo de Nordostoipm iwalebt hot..